**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

 **A határozati javaslatot törvényességi**

**szempontból megvizsgáltam:**

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. április 20-i ülésére**

**Javaslat**

**a 2018. évi Dobó Európa-kupa pályázati anyagához szükséges önkormányzati garancialevél megadására**

Rutkovszky Ede, a Magyar Atlétikai Szövetség ügyvezető igazgatója azzal a kéréssel fordult Önkormányzatunkhoz, hogy Szombathely városa támogassa a Magyar Atlétikai Szövetség pályázatát a 2018. évi Dobó Európa-kupa magyarországi, szombathelyi rendezési jogára az Európai Atlétikai Szövetség felé. Ahhoz, hogy a magyar pályázat eredményes legyen, a városnak, mint házigazdának a támogatása szükséges, ugyanis a pályázat során a rendező városnak anyagilag is kötelezettséget kell vállalnia a sportesemény megrendezéséhez.

Az Európai Atlétikai Szövetség 2001-ben hívta életre a Dobó Európa-kupa verseny elődjét a Téli Dobó Viadalt, amely kiváló versenyzési lehetőséget biztosít a szakág versenyzőinek a téli alapozó időszakot követően. A verseny az évek során folyamatosan növelte a szakmai presztízsét – olimpiai, világ és európa-bajnokok csaptak össze a négy versenyszámot (súlylökés, kalapácsvetés, diszkoszvetés, gerelyhajítás) magába foglaló csapatversenyen – aminek következtében az Európai Atlétikai Szövetség Európa-kupává fejlesztette az eseményt, amely 2016-tól kezdődően Dobó Európa-kupa néven kerül megrendezésre.

A szombathelyi és magyar dobó atléták kiemelkedő eredményessége, valamint a korábbi rendezési tapasztalatok kapcsán fogalmazódott meg azon elképzelés, hogy a Rio de Janeiróban megrendezésre kerülő olimpia után másfél évvel Szombathely adhasson otthont eme fontos viadalnak, amely lehetőséget biztosítana arra is, hogy az ötkarikás játékokat követően esedékessé váló generáció váltás kapcsán atlétáink hazai környezetben vehessék fel a versenyt Európa legjobb sportolóival.

A várhatóan 400-450 versenyző és csapatkísérő részvételével megvalósuló Európa-kupa 2018. március 10-11. között kerülne megrendezésre és a résztvevő nemzetek száma várhatóan eléri az 35-40 országot. Az esemény helyszíne a Sugár úti Sportcentrum lenne, amely kiváló lehetőségeket biztosítana a rendezvény magas színvonalú megrendezéséhez.

Az Európa-kupára érkező delegációk, nézők szállás-igénybevétele (összesen közel 2.000 vendég éjszaka), fogyasztása, egyéb programokon való részvétele komoly bevételi forrást jelent a regionális vállalkozásoknak, illetve az állam számára is.

A Dobó Európa-kupa várható költségvetése több mint 70 millió forint, amelyhez 20 millió forint önkormányzati támogatás biztosítása szükséges. A városi támogatáson felül a megrendezéshez szükséges további több mint 50 millió forintot a szövetségi, illetve egyéb, a rendezéssel összefüggő bevétel biztosítja.

A pályázat benyújtásához elengedhetetlenül szükség van az Önkormányzat pénzügyi kötelezettségvállalása - egy angol nyelvű garancialevél aláírására -, amelynek magyar nyelvű fordítása jelen előterjesztés mellékletét képezi.

A sportesemény rendezési jogáról 2016. júniusában dönt az Európai Atlétikai Szövetség végrehajtó bizottsága.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. április „ ”**

 **(: Dr. Puskás Tivadar :)**

**HATÁROZATI JAVASLAT**

**.…/2016. ( IV. 20.) Kgy. számú határozat**

1. Szombathely Megyei Jogú Város Közgyűlése támogatja a Magyar Atlétikai Szövetség pályázatát a 2018. évi Dobó Európa-kupa magyarországi, szombathelyi rendezési jogára az Európai Atlétikai Szövetség felé.
2. A Közgyűlés vállalja, hogy nyertes pályázat esetén biztosítja a 20.000.000.- Ft összegű költségvetési támogatást a nagyrendezvények támogatását szolgáló előirányzat terhére.
3. A Közgyűlés felhatalmazza a Polgármestert, a pályázathoz szükséges – az Önkormányzat 20 millió Forint összegű kötelezettségvállalását tartalmazó - angol nyelvű garancialevél aláírására.

**Felelősök:** Dr. Puskás Tivadar, polgármester

 Koczka Tibor alpolgármester

 Molnár Miklós, alpolgármester

Dr. Károlyi Ákos, jegyző

(A végrehajtás előkészítéséért:

Dr. Bencsics Enikő az Egészségügyi és Közszolgálati Osztály vezetője.)

**Határidő:** azonnal